En æra slutter. For fra 20. april må flyrejsende til lommerne, når de skal parkere i Aalborg Lufthavn. Det annoncerede lufthavnen onsdag formiddag. TV2 Nord var efter nyheden blev meldt ud forbi for at høre passagerne, hvad de mener om, at det fremover ikke længere er gratis at parkere, når man drager mod sydens sol. -  Det er jeg faktisk lidt træt af, fordi det er rigtig tit den lufthavn, jeg vælger, da der er gratis parkering, siger Mikkel Mitchell og fortsætter: - 20 kroner. Det går nok, men det skal heller ikke blive meget dyrere. Der er lidt flere afgange fra Billund, så hvis det kommer op og koster det samme, så tror jeg, at de mister mange kunder. Billigere end Billund Den første times parkering forbliver gratis, men derefter skal folk diske op med 20 kroner per påbegyndt 24 timer. - Jeg er selvfølgelig ærgerlig over, at man skal betale penge for at holde herude. En af grundene til, at man vælger Aalborg Lufthavn, er, at man kan holde gratis herude, siger en letter forpustet Andreas Lindgaard, inden han haster videre for at nå sit fly. Til TV2 Nord kommer Aalborg Lufthavns direktør med en begrundelse for, hvorfor parkering nu skal koste penge. - Vi gør det her, fordi vi fortsat vil være en attraktiv og relevant lufthavn, og en del af det er også at vækste lufthavnen. Vi vil gerne have et attraktivt udbud af ruter og kunne vækste over tid. Derfor er det også nødvendigt at gøre, siger Niels Hemmingsen. I Billund Lufthavn har passagerne længe været vant til at betale for parkering, og her skal de rejsende som minimum betale 335 kroner for at parkere i otte døgn. Beløbet kan sågar overstige 1000 kroner, hvis man ønsker at parkere en spytklat fra lufthavnen. Sofus Amby Jørgensen mener ikke, at afgiften kommer til at vælte budgettet. - Mon ikke jeg finder ud af det, siger han.

Referat:
Flyrejsende ærgrer sig over, at Aalborg Lufthavn nu vil tage penge for parkering.